ΓΡΑΠΤΗ ΕΡΩΤΗΣΗ P-1763/97 υποβολή: Jan Mulder (ELDR) προς την Επιτροπή (14 Μαΐου 1997)

Θέμα: Υποχρεωτική εθνική επισήμανση του βοείου κρέατος στη Γαλλία

Η Γαλλία δήλωσε ότι από 1ης Ιουνίου 1997 καθίσταται υποχρεωτική η επισήμανση του βοείου κρέατος (μεταξύ άλλων ως προς την προέλευση). Στις 19 Μαρτίου ε.ε. το Ευρωπαϊκό Συμβούλιο των Υπουργών Γεωργίας κατέληξε σε πολιτική συμφωνία για την εκπόνηση κανονισμού (ΕΚ) σχετικά με τον προσδιορισμό της ταυτότητας και την καταχώρηση των βοοειδών, καθώς και την επισήμανση του βοείου κρέατος και των παραγώγων προϊόντων. Όπως προβλέπει το άρθρο 19, παρ. 5 του εν λόγω κανονισμού, τα κράτη μέλη οφείλουν να λάβουν την έγκριση της Επιτροπής προκειμένου να θεσπίσουν υποχρεωτική επισήμανση. Επιπλέον, η εθνική αυτή επισήμανση δεν θα πρέπει να συνεπάγεται διατάραξη των εμπορικών συναλλαγών μεταξύ κρατών μελών. Μπορεί να ανακοινώσει η Επιτροπή:

1. Εάν η Γαλλία ζήτησε τη σχετική έγκριση για τη θέσπιση υποχρεωτικής επισήμανσης από 1ης Ιουνίου 1997. Εάν όχι, είναι διατεθειμένη η Επιτροπή να υποδείξει στη Γαλλία την απορρέουσα από το άρθρο 19, παρ. 5 του μελλοντικού κανονισμού ΕΚ υποχρέωσή της;

2. Εάν ναι, χορήγησε η Επιτροπή την έγκρισή της; Σε ποιό σκεπτικό βασίστηκε η απόφασή της;

3. Γνωρίζει η Επιτροπή εάν έχουν εξαγγελθεί παρόμοια εθνικά μέτρα επισήμανσης και σε άλλα κράτη μέλη;

4. Καθήν περίπτωση εγκρίνει ένα καθεστώς επισήμανσης, με ποιόν τρόπο σκοπεύει η Επιτροπή να αποφύγει τις δυσχέρειες που θα προκύψουν στις εμπορικές συναλλαγές μεταξύ των κρατών μελών; Εάν όντως προκύψουν προβλήματα, διαθέτει η Επιτροπή τα απαιτούμενα για την αντιμετώπισή τους μέσα;

Απάντηση του κ. Fischler εξ ονόματος της Επιτροπής (4 Ιουλίου 1997)

1. Στις 15 Μαίου 1997, η Γαλλία ζήτησε από την Επιτροπή να της επιτραπεί να θεσπίσει ένα υποχρεωτικό σύστημα επισήμανσης του βοείου κρέατος, σύμφωνα με την οδηγία 83/189 ((ΕΕ L 109 26.4.1983 )), στα πλαίσια της μη εναρμονισμένης νομοθεσίας ενός κράτος μέλους. Η αίτηση αυτή είχε υποβληθεί πριν από τη δημοσίευση του κανονισμού (ΕΚ) αριθ. 820/97 του Συμβουλίου σχετικά με τη θέσπιση συστήματος αναγνώρισης και καταγραφής των βοοειδών και την επισήμανση του βοείου κρέατος και των προϊόντων με βάση το βόειο κρέας ((ΕΕ L 117 7.5.1997 )).

2. Η Επιτροπή απάντησε στην Γαλλία ότι η οδηγία 83/189 αφορά την μη εναρμονισμένη νομοθεσία ενός κράτους μέλους και, επομένως, όσον αφορά την επισήμανση του βοείου κρέατος, η οδηγία αυτή δεν είναι πλέον εφαρμοστέα, εφόσον ισχύουν τώρα εναρμονισμένοι κοινοτικοί κανόνες για την επισήμανση του βοείου κρέατος.

3. Μέχρι τις 15 Μαΐου 1997, κανένα άλλο κράτος μέλος δεν είχε γνωστοποιήσει θέσπιση υποχρεωτικού συστήματος επισήμανσης για το βόειο κρέας.

4. Στο άρθρο 19 παράγραφος 4 του κανονισμού (ΕΚ) αριθ. 820/97 του Συμβουλίου, ορίζεται ότι «τα κράτη μέλη που διαθέτουν επαρκώς αναπτυγμένο σύστημα αναγνώρισης και καταγραφής των βοοειδών, μπορούν ήδη πριν από την 1η Ιανουαρίου 2000 να επιβάλουν υποχρεωτικό σύστημα επισήμανσης του βοείου κρέατος που προέρχεται από ζώα τα οποία γεννήθηκαν, παχύνθηκαν και εσφάγησαν στο έδαφος τους». Εντούτοις, ένα τέτοιο σύστημα προϋποθέτει προηγούμενη έγκριση της Επιτροπής και δεν θα πρέπει, σύμφωνα με το άρθρο 19 παράγραφος 5, «να προκαλεί κανενός είδους αποδιοργάνωση των συναλλαγών μεταξύ των κρατών μελών.»

Σύμφωνα με το άρθρο 169 της συνθήκης ΕΚ, «σε περίπτωση που η Επιτροπή κρίνει ότι ένα κράτος μέλος έχει παραβεί υποχρέωσή του εκ της παρούσας συνθήκης, διατυπώνει αιτιολογημένη γνώμη επί του θέματος, αφού προηγουμένως παρέχει τη δυνατότητα στο κράτος αυτό να διατυπώσει τις παρατηρήσεις του. Αν το κράτος δεν συμμορφωθεί με τη γνώμη αυτή εντός της προθεσμίας που του τάσσει η Επιτροπή, δύναται η τελευταία να προσφύγει στο Δικαστήριο.»